Aivar Põldvee

Aivar Põldvee (sündinud 5. veebruaril 1962 Paldiskis) on eesti ajaloolane, alates 2010. aastast ajaloodoktor ja Tallinna Ülikooli teadur.

 Elukäik 
Aivar Põldvee omandas põhi- ja keskhariduse Keila 1. Keskkoolis ja asus 1980. aastal õppima Tartu Riiklikku Ülikooli ajalugu. Ta lõpetas selle 1985. aastal ning töötas aastatel 1984–1989 Keila 1. Keskkoolis ajaloo- ja ühiskonnaõpetuse õpetajana. Sellele järgnes kolmeaastane aspirantuur Eesti Teaduste Akadeemia Ajaloo Instituudis. 1993–1997 oli ta sealsamas nooremteadur. Aastatel 1989–2001 oli ta ka Harjumaa Muuseumi vanemteadur ning 1994–1995 direktori ajutine kohusetäitja. 1998–2001 oli Aivar Põldvee ka Keila Gümnaasiumi vanemõpetaja.

2001. aastal sai Põldveest Eesti Ajaloomuuseumi teadusdirektor, kellena ta töötas viis aastat. 2003. aastal alustas ta Tartu Ülikoolis magistriõpinguid ja sai aasta hiljem magistrikraadi. Seejärel astus ta samas doktoriõppesse. 23. septembril 2010 kaitses ta doktoriväitekirja teemal "Bengt Gottfried Forselius ja rahvahariduse lätted Eesti- ja Liivimaal". Töö juhendaja oli Mati Laur, oponent oli Kari Tarkiainen.

Tunnustus
 2000 Suur Ignatsi Jaagu medal
 2006 Keila kultuuripreemia (teenete eest Keila linna kultuurielu pikaajalisel kujundamisel)
 2008 Eesti Kultuurkapitali kirjanduse sihtkapitali aastapreemia (artikliauhind: "Lihtsate eestlaste ebausukombed ja Johann Wolfgang Boecleri tagasitulek. Lisandusi kiriku, kirjanduse ja kommete ajaloole")
 2014 Bengt Gottfried Forseliuse medal
 2026 Valgetähe V klassi teenetemärk"President tunnustab teenetemärgiga 203 inimest" ERR, 30. jaanuar 2026

 Isiklikku 
Aivar Põldvee tütar on laulja Anna Pärnoja.

 Viited 

Välislingid

Info Aivar Põldvee doktoritööst ja kaitsmise ajast

Kategooria:Eesti ajaloolased
Kategooria:Eesti kodanike komiteede liikmed
Kategooria:Tartu Ülikooli ajalooteaduskonna vilistlased
Kategooria:Keila Kooli vilistlased
Kategooria:Valgetähe V klassi teenetemärgi kavalerid
Kategooria:Sündinud 1962